REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/375-15

19. novembar 2015. godine

B e o g r a d

ZAPISNIK

30. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. SEPTEMBRA 2015. GODINE

 Sednica je počela u 11 časova i 35 minuta.

 Sednicom je predsedavala Aleksandra Tomić, predsednik Odbora.

 Pored predsednika, sednici su prisustvovali članovi Odbora: Dragoljub Zindović, Dragomir Karić, Vladan Milošević, Radmilo Kostić, Olivera Pauljeskić, Vladimir Marinković i Enis Imamović.

 Sednici su prisustvovali zamenici članova Odbora: Miloš Tošanić (zamenik člana Odbora Zorana Pralice), Goran Vukadinović (zamenik člana Odbora Jelene Mijatović), Ivana Dinić (zamenik člana Odbora Novice Tončeva) i Dragan Jovanović (zamenik člana Odbora Mladena Grujića).

 Sednici nisu prisustvovali članovi Odbora: Zoran Pralica, Jelena Mijatović, Aleksandar Jovičić, Đorđe Čabarkapa, Novica Tončev, Goran Ćirić, Ivan Karić, Mladen Grujić i Dejan Čapo.

Sednici je prisustvovala narodni poslanik Adriana Anastasov, koja nije član Odbora.

 Sednici su, na poziv predsednika, prisustvovali: Stevan Nikčević i Vesna Kovač, državni sekretari u Ministarstvu trgovine, turizma i telekomunikacija, Renata Pindžo i Maja Mandrapa Gašić, v.d. pomoćnici ministra trgovine, turizma i telekomunikacija, Tatjana Dinkić, šef Odseka u Ministarstvu trgovine, turizma i telekomunikacija i Vera Rovčanin Orlović, rukovodilac Grupe u Ministarstvu trgovine, turizma i telekomunikacija.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o turizmu, koji je podnela Vlada (broj 332-1994/15 od 5. avgusta 2015. godine);

2. Razmatranje Predloga zakona o potvrđivanju amandmana na Statut Svetske turističke organizacije A/RES/422(XIV), A/RES/511(XVI) i A/RES/512(XVI), koji je podnela Vlada (broj 011-191/15 od 28. januara 2015. godine);

3. Razmatranje Predloga zakona o potvrđivanju Sporazuma između Vlade Republike Srbije i Vlade Republike Makedonije o saradnji u oblasti turizma, koji je podnela Vlada (broj 011-925/15 od 3. aprila 2015. godine);

4. Razmatranje Predloga zakona o potvrđivanju Sporazuma o ekonomskoj saradnji između Vlade Republike Srbije i Vlade Republike Makedonije, koji je podnela Vlada (broj 011-1294/15 od 8. maja 2015. godine);

5. Razmatranje Predloga zakona o potvrđivanju Protokola o izmenama i dopunama Sporazuma o slobodnoj trgovini između država EFTA i Republike Srbije, koji je podnela Vlada (broj 335-1857/15 od 17. jula 2015. godine);

6. Razmatranje Izveštaja o radu Ministarstva trgovine, turizma i telekomunikacija za period 01.04.2015. godine do 30.06.2015. godine (broj 02-1974/15 od 31. jula 2015. godine).

 Pre prelaska na rad prema utvrđenom dnevnom redu, Odbor je jednoglasno usvojio zapisnik 29. sednice Odbora.

 Prva tačka dnevnog reda – **Razmatranje Predloga zakona o izmenama i dopunama Zakona o turizmu**

Odbor je razmotrio Predlog zakona o izmenama i dopuni Zakona o turizmu u načelu i podneo Izveštaj Narodnoj skupštini.

U uvodnim napomenama, Renata Pindžo, v.d. pomoćnika ministra trgovine, turizma i telekomunikacija je iznela da je do izmena i dopuna Zakona o turizmu došlo, pre svega, na zahtev stručne javnosti i privrednih subjekata. Formirana je radna grupa sa zadatkom da analizira postojeća zakonska rešenja i da na osnovu različitih predloga unapredi postojeći tekst zakona. U skladu sa procedurom, od 26. januara do 28. februara 2015. godine, sprovedena je javna rasprava o Nacrtu zakona. Prilikom izrade zakona konsultovana su udruženja Privredne komore, Udruženje turističkih agencija „Juta“, Udruženje hotelsko-turističke privrede „Hores“ i uzeti su u obzir zahtevi lokalnih turističkih organizacija i šire akademske javnosti. U cilju unapređenja turizma uvode se zakonski termini „destinacijska menadžment organizacija“, „destinacijska menadžment kompanija“ i „profesionalni organizatori kongresa“. Proširen je dijapazon poslova turističkih organizacija. Modernizovan je način poslovanja lokalnih turističkih organizacija. Podzakonskim aktom biće dodatno uređena pitanja između turoperatera, odnosno organizatora putovanja i posrednika. Zakonom će biti uveden predstavnik na destinaciji, kojem će putnik moći da se obrati u slučaju neke nezgode. Potvrda koju je turistička agencija dužna da dostavi svakom putniku, sadržaće način aktiviranja garancije putovanja u slučaju nepredviđenih događaja. Obezbediće se i dodatna registracija posrednika u Agenciji za privredne registre (APR). Imajući u vidu iskustva iz predhodnog perioda, važno je unaprediti sigurnost putnika. Dodatno su usklađene direktive Evropske unije iz oblasti turizma i sa Zakonom o zaštiti potrošača. Kroz predložena rešenja izašlo se u susret inicijativi određenih lokalnih samouprava za suzbijanje sive ekomomije, odnosno omogućavanje lokalnim samoupravama da u okviru svojih inspekcijskih organa vrše dodatni nadzor kada je reč o naplati boravišne takse, iz kojih finansira rad lokalnih turističkih organizacija. Kazne će biti pooštrene, u skladu sa Zakonom o prekršajima, kako bi se postigla efikasnija naplata.

 U diskusiji narodni poslanici su postavili pitanja, izneli stavove i mišljenje i dali predloge i sugestije. Postavljena su sledeća pitanja:

- na koji način će biti stimulisani turistički radnici i vlasnici turističkih agencija, hotela, motela i hostela;

- zašto nije donet nov Zakon o turizmu, već se postojeći dopunjuje obimnim izmenama u kojima je teško se snaći;

- šta će se desiti sa turističkim agencijama koje već poseduju prevozna sredstva (autobuse, mini kombije i slično), s obzirom da nov zakon neće sadržati odredbu koja reguliše poslove transporta za turističke agencije;

- na koji način će biti rešena pitanja garancija za odštetu turista u slučaju neispunjenja ili delimičnog ispunjenja turističkih aranžmana.

 U raspravi je izneto da treba preduzeti mere da se higijena u turističkim objektima u Srbiji podigne na viši nivo, dok je gostoprimivost na najvišem nivou. Izražena je sumnja u mogućnosti opština i gradova da obezbede zapošljavanje inspektora koji bi obezbedili sprovođenje kaznene politike.

 Povodom diskusije, Renata Pindžo, v.d. pomoćnika ministra trgovine, turizma i telekomunikacija je istakla da već postoje stimulacije u skladu sa budžetskim mogućnostima. Finansiraju se izrade plansko - projektne tehničke dokumentacije, programa razvoja turističkih proizvoda, programa razvoja studija izvodljivosti, raznih promotivnih aktivnosti, projekti zaštite prirode, životne sredine i kulturne baštine, podsticaj izgradnje turističke infrastrukture, ugostiteljsko – sportskih, sportsko – rekreativnih i drugih pratećih sadržaja, unapređenje turističke ponude i inteziviranje njenog korišćenja. Iznela je da neće postojati problem razumevanja nove verzije zakona, a i da će biti organizovane prezentacije zakona u saradnji sa privrednim komorama. Na zahtev velikog broja jedinica lokalne samouprave definisano je da se inspekcijski nadzor dodeli ovlašćenom inspektoru jedinice lokalne samouprave. Poslove može obavljati i novozaposleni turistički radnik, što ne isključuje mogućnost da poslove obavlja turistički inspektor, ukoliko je do sada postojao. Poreski inspektori će moći da kontrolišu naplatu boravišne takse. Novim zakonom će biti definisano podsticanje na zahtev turističkih agencija i udruženja agencija. Otvara se mogućnost, kada se steknu finansijski uslovi, da se uvedu podsticaji za unapređenje turističkog prometa domaćih i stranih turista na teritoriji Srbije. Termin „transport“ se koristi u zakonodavstvu iz delokruga rada Ministarstva građevinarstva, saobraćaja i infrastrukture, dok je termin „transfer“ u turizmu u upotrebi. Transport je posredovanje roba i usluga za svoje potrebe, a ne za treća lica. Propisani su uslovi pod kojima će se sindikalne organizacije baviti organizovanjem putovanja za svoje članove. Do sada su bila dva slučaja osiguranja, u slučaju štete i insolventnosti. Postojala su sva tri elementa bankarska garancija, polisa i depozit. U Srbiji će se primenjivati ono što postoji u Evropi, a to je da se osigura svako pojedinačno putovanje. Podzakonski akt koji uređuje ovu oblast je u poslednjoj fazi izrade.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopuni Zakona o turizmu u načelu.

 U diskusiji su učestvovali Aleksandra Tomić, Dragomir Karić, Dragan Jovanović i Renata Pindžo.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

Druga tačka dnevnog reda **- Razmatranje Predloga zakona o potvrđivanju amandmana na Statut Svetske turističke organizacije A/RES/422(XIV), A/RES/511(XVI) i A/RES/512(XVI)**

 Odbor je razmotrio Predlog zakona o potvrđivanju amandmana na Statut Svetske turističke organizacije A/RES/422(XIV), A/RES/511(XVI) i A/RES/512(XVI)

 i podneo Izveštaj Narodnoj skupštini.

U uvodnim napomenama, Renata Pindžo, v.d. pomoćnika ministra trgovine, turizma i telekomunikacija je istakla da je Srbija u drugom mandatu član Izvršnog saveta Svetske turističke organizacije UN. Amandmani na Statut Svetske turističke organizacije se odnose, pre svega, na to da zemlje članice mogu plaćati članarinu u evrima ili nekim svojim valutama.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predloga zakona o potvrđivanju amandmana na Statut Svetske turističke organizacije A/RES/422(XIV), A/RES/511(XVI) i A/RES/512(XVI).

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Treća tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Makedonije o saradnji u oblasti turizma**

Odbor je razmotrio Predlog zakona o potvrđivanju Sporazuma između Vlade Republike Srbije i Vlade Republike Makedonije o saradnji u oblasti turizma

 i podneo Izveštaj Narodnoj skupštini.

 U uvodnim napomenama, Renata Pindžo, v.d. pomoćnika ministra trgovine, turizma i telekomunikacija je istakla da predloženi sporazum podstiče regionalnu saradnju u oblasti turizma. Do sada su zaključeni sporazumi sa Bosnom i Hercegovinom, Crnom Gorom, Rumunijom i Bugarskom. Makedonija je destinacija koja ima sličnu ponudu kao Srbija i imajući u vidu značaj regiona, posebno u nastupima na trećim tržištima ili Dalekom istoku, smatra da ovaj vid saradnje predstavlja okvir koji će omogućiti privrednim subjektima da unaprede svoju saradnju.

 Narodni poslanik Vladimir Marinković je postavio pitanje da li je Briselskim sporazumom rešen problem putnika koji dolaze preko prištinskog aerodroma, posebno iz Turske, tako da mogu iz Prištine direktno da nastave put u ostale gradove u Srbiji.

 Povodom postavljenog pitanja, Renata Pindžo, v.d. pomoćnika ministra trgovine, turizma i telekomunikacija je istakla da nije sigurna da u ovom trenutku postoji adekvatno rešenje za protok ljudi, ali da se nada da će sporazumi kao Briselski sporazum doprineti prevazilaženju ovog problema.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Makedonije o saradnji u oblasti turizma.

U diskusiji su učestvovali Vladimir Marinković i Renata Pindžo.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

Četvrta tačka dnevnog reda - **Razmatranje Predloga zakona o potvrđivanju Sporazuma o ekonomskoj saradnji između Vlade Republike Srbije i Vlade Republike Makedonije**

Odbor je razmotrio Predlog zakona o potvrđivanju Sporazuma o ekonomskoj saradnji između Vlade Republike Srbije i Vlade Republike Makedonije i podneo Izveštaj Narodnoj skupštini.

 U uvodnom izlaganju, Maja Mandrapa Gašić, v.d. pomoćnika ministra trgovine, turizma i telekomunikacija je iznela da se razlozi za zaključivanje ovog sporazuma odnose na obezbeđivanje kontinuiteta na planu institucionalnog regulisanja bilateralne trgovinsko-ekonomske saradnje i činjenice da je predhodni sporazum prestao da važi u januaru 2013. godine. Najvažniji elementi samog sporazuma su aktivnosti koje će se zajednički preduzimati u oblastima od obostranog interesa, a koje su ovim sporazumom definisane. Precizirane su mere koje će obe strane sprovoditi u cilju unapređenja i proširenja ekonomske saradnje. Predviđeno je osnivanje mešovite komisije za ekonomsku saradnju, koja je već poznati mehanizam za praćenje realizacije ovog sporazuma. Rok važenja je predviđen na tri godine sa klauzulama automatskog produžavanja. Sporazum neće uticati na obaveze i prava dve zemlje, koje proizilaze iz do sada potpisanih međunarodnih ugovora, niti iz njihovog članstva u međunarodnim organizacijama.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Sporazuma o ekonomskoj saradnji između Vlade Republike Srbije i Vlade Republike Makedonije.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

Peta tačka dnevnog reda - **Razmatranje Predloga zakona o potvrđivanju Protokola o izmenama i dopunama Sporazuma o slobodnoj trgovini između država EFTA i Republike Srbije**

Odbor je razmotrio Predlog zakona o potvrđivanju Protokola o izmenama i dopunama Sporazuma o slobodnoj trgovini između država EFTA i Republike Srbije i podneo Izveštaj Narodnoj skupštini.

 U uvodnim napomenama, Tatjana Dinkić, šef Odseka u Ministarstvu trgovine, turizma i telekomunikacija je iznela da je Protokol o izmenama i dopunama Sporazuma o slobodnoj trgovini između država EFTA (Švajcarska, Norveška, Luksemburg i Island) i Republike Srbije potpisan 20. marta 2015. godine. Saradnja Srbije sa EFTA državama je od izuzetne važnosti, jer predstavlja jedan od preduslova za proces pristupanja Evropskoj uniji. Sporazum podrazumeva uvođenje novih i modernizaciju postojećih odredbi, posebno koje se odnose na zaštitu životne sredine i standarda vezanih za rad, na način da pomenute odredbe predstavljaju konkurentnu prednost u privlačenju stranih investitora. Sporazum će stupiti na snagu prvog dana trećeg meseca nakon razmene ratifikacionih instrumenata.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o potvrđivanju Protokola o izmenama i dopunama Sporazuma o slobodnoj trgovini između država EFTA i Republike Srbije.

 Za izvestioca Odbora na sednici Narodne skupštine određena je Aleksandra Tomić, predsednik Odbora.

 Šesta tačka dnevnog reda - **Razmatranje Izveštaja o radu Ministarstva trgovine, turizma i telekomunikacija za period 01.04.2015. godine do 30.06.2015. godine**

Odbor je razmotrio Izveštaj o radu Ministarstva trgovine, turizma i telekomunikacija za period 01.04.2015. godine do 30.06.2015. godine i podneo Izveštaj Narodnoj skupštini.

 U uvodnom izlaganju, Stevan Nikčević, državni sekretar u Ministarstvu trgovine, turizma i telekomunikacija je izneo da su se u izveštajnom periodu odvijale intenzivne aktivnosti u vezi ekonomske saradnje sa inostranstvom, ne samo kroz rad mešovitih komiteta i ostvarene sastanke, već i kroz donošenje određenih zaštitnih mera koje su zajedno uvedene u koordinaciji sa drugim ministarstvima, kao što je Ministarstvo poljoprivrede i zaštite životne sredine, a u cilju rešavanja poremećaja koji su se dešavali u plasmanu pojedinih poljoprivrednih proizvoda (sir, maslac i drugi) na našem tržištu. Održana su zasedanja mešovitih komiteta za trgovinsko-ekonomsku saradnju sa četiri zemlje, prvo zasedanje sa Republikom Albanijom, drugo zasedanje sa Bugarskom, šesto sa Slovenijom i sedmo sa Švajcarskom. Ozbiljan problem uočen je kod izvoza farmaceutskih proizvoda „Galenike“ i „Hemofarma“ u Albaniju. Usvajanjem novog zakona o prometu lekova u Albaniji blokiran je izvoz pomenutih proizvođača. Dobijeno je obećanje da će ovaj problem biti rešen usvajanjem novog zakona na skupštinskom zasedanju u Albaniji 10. oktobra ove godine, tako da će izvoznici lekova u Albaniju moći da se prijave najkasnije do 31. oktobra 2015. godine, kako bi ovaj izvozni sektor imao tendenciju rasta. Održani su sastanci sa zamenikom ministra inostranih poslova Kazahstana, ambasadorima Kine i Katara i ministrom ekonomije Bugarske. Otpočela je značajna aktivnost na promociji srpske privrede i njenih potencijala na Svetskoj izložbi „EXPO Milano 2015“ u Milanu 1. maja 2015. godine. Tema ove manifestacije je „Nahranimo planetu, energija za život“ i predstavljeno je preko 50 srpskih kompanija. Pripremljene su aktivnosti za trilateralni sastanak Srbija-Rumunija-Bugarska. Održani su sastanci za pospešivanje saradnje sa Bangladešom, Indijom i Senegalom. Završena je investicija turske kompanije „Džinsi“, koja je zaposlila 150 radnika u Krupnju. Usvojen je Godišnji izveštaj o realizaciji poslova uvoza i izvoza naoružanja i vojne opreme. U Briselu su održane konsultacije sa predstavnicima Evropske komisije, koji su izrazili zabrinutost povodom zaštitnih mera koje su uvedene u nameri da se otklone poremećaji na tržištu, zbog povećanog uvoza pojedinih poljoprivrednih proizvoda. Na poziv Delegacije Evropske unije u Beogradu, 28. maja 2015. godine održan je sastanak u Beogradu sa predstavnicima Evropske unije i ekonomskim savetnicima zemalja Evropske unije, gde su predstavljene smernice trgovinske politike Srbije i rezultati u procesu pristupanja Evropskoj uniji u okviru poglavlja 30 – Ekonomski odnosi sa inostranstvom. Formiran je u okviru Kancelarije za Kosovo i Metohiju, Akcioni tim za trgovinu i usluge, koji funkcioniše od 2. aprila 2015. godine. Održan je sastanak sa predstavnicima Bosne i Hercegovine koja je menjala akcize na uvoz piva, čime su pogođeni naši proizvođači piva. U okviru aktivnosti zemalja CEFTA održan je sastanak zajedničke radne grupe i Investicionog komiteta za jugoistočnu Evropu u Sarajevu. Da bi Srbija pristupila Svetskoj trgovinskoj organizaciji, neophodno je izmeniti Zakon o genetski modifikovanim organizmima (GMO) i Zakon o akcizama, koji treba da bude usaglašen sa evropskim standardima i da obezbedi nediskriminatorno obračunavanje akciza na alkoholna pića, kao i Zakon o autorskim i srodnim pravima.

 Vesna Kovač, državni sekretar u Ministarstvu trgovine, turizma i telekomunikacija informisala je prisutne o delu izveštaja koji se odnosi na oblast unutrašnje trgovine. Istakla je da je pripremljen Nacrt zakona o oglašavanju, koji je dorađen i poslat Evropskoj komisiji. Formirana je radna grupa za izradu Pravilnika o sadržini, obliku i načinu vođenja i mestu čuvanja evidencije prometa. Obaveza Republike Srbije u postupku pristupnih pregovora je transponovanje Direktive o uslugama 2006/123/EZ, što podrazumeva analizu sektorskih propisa koji regulišu usluge. Ministarstvo je u saradnji sa Privrednim pregledom i Privrednom komorom Srbije realizovalo Akciju „Najbolje iz Srbije 2014“. Svečana dodela nagrada za najbolje brendove je održana u junu 2015. godine. Na osnovu Zakona o posredovanju u prometu i zakupu nepokretnosti okončan je drugi ispitni rok za posrednike, a uverenje o položenom stručnom ispitu steklo je 753 kandidata. Po osnovu uplaćenih taksi za polaganje ispita, ostvaren je budžetski prihod u iznosu od oko 29 miliona dinara. U funkciji je Registar posrednika na zvaničnoj internet stranici ministarstva, koji omogućava svim korisnicima interneta da utvrde da li posrednik radi u skladu sa zakonom i koja lica imaju položeni stručni ispit. U ovom trenutku upisano je 460 privrednih subjekata, koji se bave posredovanjem prometa i zakupa nepokretnosti. U periodu od aprila do juna 2015. godine inflacija je iznosila 0,7% što je dvostruko niži intezitet nego u predhodnom tromesečju. Najveći uticaj su imale cene rekreacije i kulture, transporta, alkoholnih pića i duvana, koje su natprosečno povećane. Rast cena veći od prosečnog evidentiran je kod nameštaja, pokućstva i tekućeg održavanja. Sniženje cena je ostvareno u grupi stana, vode, električne energije, gasa i drugih goriva. Inflacija je u prvoj polovini ove godine iznosila 2,1% (jun ove prema decembru prethodne godine), dok je međugodišnji rast 1,9% (jun ove prema junu prethodne godine). Zaštita potrošača se odvija u skladu sa Zakonom o zaštiti potrošača i Strategijom zaštite potrošača, a pripremljen je Pravilnik o radu tela za vansudsko rešavanje potrošačkih sporova. U cilju sprovođenja planiranih mera Vlade, nastavljene su aktivnosti u borbi protiv sive ekonomije, organizovanjem samostalnih ili koordiniranih kontrola u visoko rizičnim oblastima trgovine, kako u pogledu zakonitosti i načina obavljanja trgovine, tako i u pogledu robe koja je predmet trgovanja. Imajući u vidu rezultate predhodnih kontrola, identifikovane su oblasti, delatnosti i proizvodi koji će se kontrolisati. To su rezani duvan, cigarete i duvanski proizvodi, obuća, optičke i naočare za sunce i roba široke potrošnje u prodaji na pijacama i javnim površinama, kao i ortopedska pomagala. Rezultati ovih kontrola pokazuju da je neophodno vršiti kontinuirane kontrole prometa rezanog duvana i duvanskih proizvoda, kao i da registrovani privredni subjekti prometuju robu bez isprava u nabavci, odnosno sivoj zoni. Realizovane su kontrole koje su imale za cilj ravnomerno snabdevanje stanovništva osnovnom vrstom hleba. Tržišna inspekcija je usvojila 25 zahteva za zaštitu prava intelektualne svojine. Izvršena je kontrola primene Uredbe o markiranju goriva, koja je obuhvatala 354 energetska objekta u kojima je uzet 1141 uzorak i utvrđeno da je u 18 uzoraka indikovana smanjena koncentracija markera. U sklopu aktivnosti tržišne inspekcije u oblasti primene tehničkih propisa izvršene su kontrole usaglašenosti neprehrambenih proizvoda sa propisanim tehničkim zahtevima. U okviru projekta IPA 2010 „Jačanje sistema tržišnog nadzora u Srbiji za neprehrambene i prehrambene proizvode“, u toku je implementacija softvera „Sistem upravljanja informacijama u oblasti tržišnog nadzora i NEPRO plus“. U okviru Tvining projekta IPA 2011 - Sprovođenje prava intelektualne svojine, koji se implementira u partnerstvu sa administracijama članica Evropske unije, završen je Softver za zaštitu prava intelektualne svojine (INES plus).

 Renata Pindžo, v.d. pomoćnika ministra trgovine, turizma i telekomunikacija informisala je prisutne o delu izveštaja koji se odnosi na oblast turizma. Istakla je da je Vlada Republike Srbije usvojila zaključke o saradnji u oblasti turizma sa Belorusijom i Albanijom. Okončani su usmeni i praktični ispiti za turističke vodiče i turističke pratioce. 132 kandidata su položila ispit za turističkog vodiča, a 103 za turističkog pratioca. Imajući u vidu da je u drugom tromesečju počela primena Uredbe za inteziviranje korišćenja turističke ponude putem vaučera, čija je vrednost 5.000 dinara, rokovi za prijavljivanje građana su produženi do 15. oktobra 2015. godine. Istovremeno se sprovodi postupak refundacije vaučera za 244 ugostiteljska objekta, koji su se dobrovoljno prijavili da učestvuju u ovoj aktivnosti. U ovom trenutku je oko 13.000 građana koji su rezervisali ili ostvarili oko 75.000 noćenja. Što se tiče strukture, oko 61% zainteresovanih građana za vaučere su penzioneri, oko 28% su zaposlena lica čija primanja ne prelaze iznos od 60.000 dinara i oko 10% nezaposlenih lica. Ostalo su ratni vojni invalidi i lica sa posebnim potrebama. Na predlog Vlade, Beograd, Kragujevac, Novi Sad i Niš su izuzeti iz turističke ponude za korišćenje vaučera, kako bi se ostavio prostor za turističku tražnju u drugim delovima Srbije. Upravo su ova četiri grada bila najveći izvor tražnje, odnosno najviše građana se prijavilo za korišćenje vaučera iz tih gradova. Statistički podaci pokazuju da su ugostitelji iz Prolom Banje u avgustu imali 29% više turističkog prometa u odnosu na isti period prošle godine. Za septembar mesec do današnjeg dana imaju 30% više dolazaka, odnosno 60% više noćenja. Ugostiteljsko preduzeće „Fontana“ iz Vrnjačke Banje u avgustu beleži porast 38% u odnosu na isti period predhodne godine. U Soko Banji je najtraženiji objekat bila Specijalna bolnica, koja je zabeležila rast od 10%, Lukovska Banja – 25%, Beli Bor na Tari – 25%, a većina gostiju su bila oni koji su dobili vaučer.

 Saglasno članu 229. Poslovnika Narodne skupštine, Odbor za privredu, regionalni razvoj, trgovinu, turizam i energetiku razmotrio je Izveštaj o radu Ministarstva trgovine, turizma i telekomunikacija za period 01.04.2015. godine do 30.06.2015. godine i odlučio jednoglasno da ga prihvati..

 Sednica je zaključena u 13 časova i 20 minuta.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETARDušan Lazić |  PREDSEDNIK dr Aleksandra Tomić |